Kaliňák, Robert, podpredseda vlády a minister vnútra SR (2014-07-03):
To je v poriadku, to nám nerobí problém, ale aspoň keď je tá výzva taká jednoduchá, tak jednoducho na to odpovieme. Pán poslanec, pozrite sa, ten zákon, ktorý príde do parlamentu, a ja si myslím, že som to už preukázal viackrát, či to bol zákon o verejnom obstarávaní, alebo to bol volebný zákon, ten zákon môže byť kľudne fúziou vášho návrhu. Ja sa priznám úprimne, s vaším návrhom zákona som nebol konfrontovaný doteraz. Bol som konfrontovaný s návrhom, o ktorých ste hovorili, ďalších dvoch kolegov poslancov, a s vaším, váš návrh som nevidel. Čiže kľudne sa môže veľmi jednoducho stať, ja som natoľko otvorený a tiež nemám potrebu si robiť akékoľvek legislatívne pomníčky tých zákonov, čo sa podieľam na nich, v mojich rukách je naozaj dosť. Čiže v tomto prípade to kľudne môže byť fúzia tých návrhov, ktoré môžu, vzíde vždy ku konkrétnemu článku to najúspešnejšie riešenie, ktoré bude, a to bude prijaté. Čiže medzi prvým a druhým čítaním bude dostatočný priestor na to, aby sme mnohé veci zakomponovali, a nikdy som sa tomu nebránil a môže to byť kľudne výsledkom. Neviem, či zdieľam ten istý optimizmus ako vy, že to podporí celá snemovňa. Bolo by to skvelé, ale v každom prípade môže to byť veľmi dobrý krok dopredu. Tie veci, ktoré sa týkali podnikateľov a zamestnávateľov, to je hlavne o nejakej vnútornej kultúre, mnohé veľké firmy to nastavené na Slovensku dneska už majú, čiže by to nemalo byť nič nové. Ale naozaj niekedy strácajú ilúzie mnohí občania v tom, že táto korupcia alebo tento problém, tento škandál nebol odsúdený jednoducho preto, lebo skutočne trestným činom nebol. Jednoducho viete, mnoho prípadov, my používame na Slovensku mnoho oxymoronov, keď hovoríme predražený tender. Nemôže byť predražený tender. Môže byť predražený nákup. Ak je raz tender, znamená, že je nejaká súťaž, je nejaký výber, ale najbližšie som počul nejaké spochybnenie elektronickej aukcie. Bola aukcia, päť uchádzačov, ale to číslo sa nám aj tak nezdalo dostatočne nízke. No tak, už sa niekedy nedá ísť ďalej. Ale sú veci, ktoré sa odohrajú zákonne, lebo zákon tiež nevie byť univerzálny, je všetko v poriadku, ale spôsob, akým to bolo vykonané, proste vyvoláva podozrenie, že to nie je fér, že to nie v spoločenskom záujme, že to nie je to, čo presne chceme. A práve na to má myslieť ten zákon, že na takéto veci upozornenie, že proste sa deje niečo, kde sme išli proste na hranu, je dôležité na to myslieť. A nie za každým takýmto konaním môže byť úspora, nie za každým takýmto správnym konaním môžu byť zachránené nejaké peniaze a môže prísť odmena, ale môže byť na základe toho prípadu, na ktorý sa upozorní aj touto cestou, upravená možno legislatíva do lepšieho pomeru. Čiže ten zákon, berte to tak, ja tú ruku ponúkam, môže byť kľudne fúziou viacerých nápadov a môže to byť naozaj nielen doplnkom alebo pozmeňovacími návrhmi, ale nejakým prienikom tých návrhov, ktoré pripravia naši kolegovia, moji kolegovia a ako ministerstvo vnútra ako také, s návrhmi, ktoré vy ste predložili alebo s ďalšími pozmeňovacími návrhmi, ktoré prídu medzi prvým a druhým čítaním, predpokladám, teda že na jeseň tohto roku sa o tom môžeme baviť aj v tomto pléne. Ďakujem.